Terveydenhuollon valinnanvapauden kokeilussa mukana olevat asukkaat voivat valita vapaasti avosairaanhoidon sekä sosiaaliohjauksen palvelut joko julkiselta tai kaupungin hyväksymältä yksityiseltä palveluntuottajalta.

Jyväskylä on yksi viidestä terveydenhuollon valinnanvapauden kokeilualueesta. Kaupunki aloittaa kokeilun Huhtasuon, Kuokkalan ja Keskustan terveysasemien alueilla.

– Halusimme kokeiluun alueita, joilla on erilaiset väestöpohjat, ja nämä kolme valikoituivat sillä perusteella, sanoo projektipäällikkö Riitta Pylvänen Jyväskylän kaupungilta.

Yhtenä tarkoituksena kokeilulla on selvittää, miten paljon jyväskyläläisillä on halukkuutta vaihtaa terveyspalveluidensa tuottajaa terveyskeskuksesta yksityiselle. Toistaiseksi haluista on vain arvailuja.

– Arviona on heitetty, että kymmenen prosenttia vaihtaisi, mutta mehän emme sitä oikeasti tiedä, koska Suomessa ei koskaan ole tällaista mallia ollut, Pylvänen sanoo.

Jyväskylä on kilpailuttamassa palveluiden tuottajat tammikuun aikana, ja kokeilualueiden asukkaat pääsevät valintapuuhiin helmikuun loppupuolella. Jos asukas päättää vaihtaa terveyspalveluidensa tuottajan julkiselta yksityiselle, hän sitoutuu samalla valintaansa vähintään kuudeksi kuukaudeksi.

– Kyseessä ovat avosairaanhoidon palvelut, eli pääpiirteissään samat kuin terveysasemilla, ja hinnat ovat samat. Kyseessä on edelleen julkinen palvelu, ja kaupunki hoitaa myös laskutuksen, kertoo Pylvänen.

Kaupunki avaa potilastietojärjestelmänsä uusille palveluntuottajille, joten myös potilastiedot ovat käytössä valinnasta riippumatta.

Valinnanvapauden piirissä eivät ole lastenneuvola, viranomaispalvelut ja kiireellinen, päivystystä vaativa hoito. Päivystys on edelleen Keski-Suomen keskussairaalassa.